স্বাস্থ্যভবন সূত্রের খবর এমনই। যদিও বিষয়টি নিয়ে মন্তব্য করতে চাননি রাজ্যের স্বাস্থ্যসচিব 
রাজেশ শুক্ল।
চিকিত্সা-বিজ্ঞানের বিভিন্ন বিষয়ে দীর্ঘমেয়াদী গবেষণার কাজে যাতে কোনও ব্যাঘাত না ঘটে, সেই উদ্দেশ্যেই বহুমুখী গবেষণাকেন্দ্র স্থাপনে উদ্যোগী হয়েছে কেন্দ্রীয় স্বাস্থ্যমন্ত্রকের নিয়ন্ত্রণাধীন সংস্থা ইন্ডিয়ান কাউন্সিল অফ মেডিক্যাল রিসার্চ (আইসিএমআর)। প্রতিটি শাখায় দু’জন গবেষক, দু’জন টেকনিশিয়ান এবং একজন করে তথ্য সংগ্রাহক থাকার কথা। প্রথমেই পাঁচ কোটি টাকা এবং প্রত্যেক বছর ৩৫ কোটি করে পাঁচ বছর টাকা দেওয়ার সিদ্ধান্ত নেওয়া হয়। 
গত ১০ ফেব্রুয়ারি আইসিএমআরে’র দুই প্রতিনিধি এন আর এস এবং মেডিক্যাল কলেজের পরিকাঠামো পরিদর্শন করতে গিয়েছিলেন। তারপর স্বাস্থ্যভবনে আধিকারিকদের সঙ্গে বৈঠক করে দিল্লি ফিরে যান। স্বাস্থ্যভবন সূত্রের খবর, বৈঠকে নবান্নের সঙ্গেও ওই দুই পরিদর্শকের কথা হয়।
এক স্বাস্থ্য আধিকারিক বলেন, ‘‘মুখ্যমন্ত্রী মমতা বন্দ্যোপাধ্যায় চান, কলকাতার বাইরের মেডিক্যাল কলেজগুলিতেও তৈরি হোক গবেষণাকেন্দ্র। সরকারের আপত্তির কথা শুনে আইসিএমআরে’র প্রতিনিধিরা আশঙ্কা প্রকাশ করেন যে এন আর এস এবং মেডিক্যাল কলেজ এ বছর অনুমোদন না-ও পেতে পারে।’’ এ বিষয়ে স্বাস্থ্যসচিব রাজেশ বলেন, ‘‘কোনও কথা বলতে পারব না। ব্যস্ত আছি।’’
মেডিক্যাল কলেজের অধ্যক্ষ তপনকুমার লাহিড়ী বলেন, ‘‘পরিদর্শন করে গিয়ে এখনও পর্যন্ত কিছু জানায়নি আইসিএমআর। জানি না কী হল!’’ এন আর এসের অধ্যক্ষ দেবাশিস ভট্টাচার্য বলেছেন, ‘‘আমাদের পরিকাঠামো দেখে তাঁরা খুশি বলে জানিয়ে গিয়েছেন। আমরা অপেক্ষায় আছি।’’ গত বছর (আইসিএমআর) দেশে ৮০টি মেডিক্যাল কলেজ এবং সংস্থায় গবেষণাকে উৎসাহিত করার সিদ্ধান্ত নিয়েছিল। ইতিমধ্যেই বহুমুখী গবেষণাকেন্দ্রের কাজ শুরু হয়ে গিয়েছে আর জি কর মেডিক্যাল কলেজে।